નવરચિત મહીસાગર જિલ્લાની આગવી ઓળખ અને પુરાતત્વીય વારસો ધરાવતા કલેશ્વરી નાળ સમૂહમાં પ્રકૃતિની ગોંદમાં વસેલું નયનરમ્ય પ્રાકૃતિક વાતાવરણ, સાસું-વહુની વાવો, કલેશ્વરીમાતા, શિવ મંદિર, ભીમના પગલા, સ્નાનકુંડ અને કૂવો, તેમજ કલાત્મક કોતરણી અસલ સ્વરૂપમાં નિર્દોષભાવે આંખોને આંજી દે છે. હેડંબા વન તરીકે ઓળખાતો જંગલ વિસ્તાર અને બાજુમાં આવેલો ભાદરડેમ અને ઝરમર માતા, અને અહી વહેતા ખળખળ ઝરણાં અને વનોની વનરાજી મનમોહક અને આંખોને અને પક્ષીઓની પાંખોને સ્થિર કરી દે તેવા આહલાદક વાતાવરણમાં મેળો યોજાય છે. છેલ્લા ૧૮ વર્ષથી ભરાતો ભાતીગળ અને લોકસંસ્કૃતિના સંગમ સમો એકતા અને વિવિધતાના દર્શન કરાવતો બહુઆયામી ભાષા બોલી પહેરવેશનો પરચો આપતો અદભૂત મેળો લોકોના ઉત્સાહ ઉમંગ અને આનંદની અસીમ ઘડીઓનો પ્રાકૃતિક નઝારો છે. દર વર્ષની જેમ પરંપરાગત કલેશ્વરી શિવરાત્રી મેળો ભરાયો હતો. આસપાસના પડોશી રાજ્યની જનજાગૃતિ સમૂદાયો તેમજ અન્ય સમાજના લોકો મેળોને મન ભરીને નજરે નજીક થી નિહાળી ધન્યતા અનુભવી હતી. જેમા દેશ-વિદેશના પ્રવાસીઓ પણ મેળાને માણવા માટે આવી પહોંચ્યા હતા. ટેબલેટ, કેમેરામાં અને મોબાઇલ દ્વારા પરંપરાગત કલાના નજારાને કેદકરતા ઠેર-ઠેર લોકો નજરે પડતા હતા. મેળામાં કલાકારો, ચિત્રકારો, કવિઓ, સાહિત્યકારો, આદિવાસી પરંપરાના અભ્યાસુઓ પી.એચડીના વિદ્યાર્થીઓ ગૂજરાત વિદ્યાપીઠના આદિવાસી સંશોધનના વિદ્યાર્થીઓ તથા પ્રોફેસરો, કવિઓ અને રાજ્યબહારના આદિવાસી કલા કસબીઓ લોકોને કામણ પાથરી હતી. સમાજ મેળો અને નૃત્ય, ગીત, સંગીત, મેળા અને નિરંતર શિક્ષણ મૌખિક પરંપરાના વાહકો અને લેખિત પરંપરાના જાણકારો બાબતે ચર્ચા રજૂ કરી હતી.